Title: ประกาศกระทรวงการคลัง เรื่อง ลักษณะ สี และขนาดธนบัตรที่ระลึก ชนิดราคา 100 บาท ที่จะนำออกใช้

ประกาศกระทรวงการคลัง
เรื่อง ลักษณะ
สี และขนาดธนบัตรที่ระลึก
ชนิดราคา ๑๐๐
บาท ที่จะนำออกใช้[๑]

เนื่องในอภิลักขิตสมัยมหามงคลวันราชาภิเษกสมรส
และวันบรมราชาภิเษกครบ ๖๐ ปี พุทธศักราช ๒๕๕๓
ธนาคารแห่งประเทศไทยเห็นเป็นการสมควรนำธนบัตรที่ระลึกชนิดราคา ๑๐๐ บาท ออกใช้
เพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช
และสมเด็จพระนางเจ้าสิริกิติ์พระบรมราชินีนาถ ณ สมัยอันเป็นมหามงคลนี้
รัฐมนตรีว่าการกระทรวงการคลัง อาศัยอำนาจตามความในมาตรา ๑๔ วรรค ๒
แห่งพระราชบัญญัติเงินตรา พ.ศ. ๒๕๐๑ จึงประกาศลักษณะ สี และขนาดของธนบัตรที่ระลึกชนิดราคา
๑๐๐ บาท ดังต่อไปนี้

๑.
 ลักษณะและสี
ก.
ด้านหน้า
ตอนกลางเบื้องขวา
มีพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ทรงเครื่องแบบจอมทัพ พิมพ์ด้วยสีแดงเข้ม
ด้านขวาของพระบรมฉายาสาทิสลักษณ์มีแถวตัวเลขอารบิก 100 ขนาดเล็กที่อ่านได้โดยใช้แว่นขยาย พิมพ์ด้วยสีแดงเข้ม บริเวณขอบด้านบน
และด้านล่างเป็นลายพื้น พิมพ์ด้วยสีชมพูอมส้ม สีส้ม สีแดง และสีเขียว
ตอนกลางเบื้องซ้าย
มีตราอักษรพระปรมาภิไธย ภ.ป.ร. สีเหลืองทอง ล้อมด้วยลายประดิษฐ์สีส้ม สีแดง
และสีเขียว ถัดขึ้นไปทางซ้ายมีหมวดอักษรและเลขหมายไทยสีแดง ถัดลงมามีคำว่า รัฐบาลไทย ธนบัตรเป็นเงินที่ชำระหนี้ได้ตามกฎหมาย และ หนึ่งร้อยบาท
ทั้งหมดพิมพ์ด้วยสีแดงเข้ม
ถัดลงมามีลายมือชื่อของรัฐมนตรีว่าการกระทรวงการคลังและผู้ว่าการธนาคารแห่งประเทศไทย
พิมพ์ด้วยสีดำอยู่เหนือตำแหน่งคำว่า รัฐมนตรีว่าการกระทรวงการคลัง และ ผู้ว่าการธนาคารแห่งประเทศไทย ซึ่งพิมพ์ด้วยสีแดงเข้ม ตอนล่างมีตัวเลขไทย ๑๐๐ ขนาดใหญ่ พิมพ์ด้วย สีแดงและสีแดงเข้ม ภายในบรรจุตัวเลขอารบิก 100
ขนาดเล็กที่อ่านได้โดยใช้แว่นขยายบริเวณด้านซ้ายและด้านล่างของตัวเลขไทย ๑๐๐ ขนาดใหญ่ มีแถวตัวเลขอารบิก 100 ขนาดเล็กสีแดงและ สีแดงเข้ม
อ่านได้โดยใช้แว่นขยาย องค์ประกอบทั้งหมดนี้พิมพ์บนลายพื้น ลายไทย และลายประดิษฐ์
รูปวงกลมสลับสี
เบื้องซ้ายมุมบน
มีรูปพระครุฑพ่าห์สีแดงเข้ม ส่วนมุมล่าง
มีลายประจำยามลูกโซ่สีขาวอยู่ในกรอบรูปสี่เหลี่ยมผืนผ้ามุมมนสีแดง ภายในมีตัวเลขอารบิก
100 ซ่อนไว้
ซึ่งมองเห็นได้เมื่อเอียงธนบัตรเข้าหาแสงสว่าง
โดยมองผ่านจากมุมล่างซ้ายเข้าหากึ่งกลางธนบัตรด้านบน
ใต้กรอบรูปสี่เหลี่ยมผืนผ้ามุมมนมีแถวตัวเลขอารบิก 100 ขนาดเล็กสีแดงเรียงติดต่อกันเป็นระยะ อ่านได้โดยใช้แว่นขยาย ทั้งหมดพิมพ์บนลายพื้นสีแดงและสีชมพูอมส้ม
และแถบฟอยล์สีเงินซึ่งผนึกไว้ตามแนวตั้ง ภายในมีพระราชลัญจกรประจำพระองค์รัชกาลที่
๙ ตัวเลขไทย ๑๐๐ และตัวเลขอารบิก 100 เรียงเป็นระยะตามแนวตั้ง
พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
เบื้องขวามุมบน
มีตัวเลขอารบิก 100
พิมพ์ส่วนบนด้วยสีเหลืองทองและส่วนล่างด้วยสีแดงเข้มบนลายพื้นสีชมพูอมส้ม
ถัดลงมามีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษอยู่ในเนื้อกระดาษ
ด้านซ้ายของลายน้ำมีรูปวงกลมสีขาว ภายในมีบางส่วนของตัวเลขอารบิก 100 พิมพ์ด้วยสีชมพูอมส้มและสีแดง
และส่วนที่เหลือพิมพ์บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องกับแสงสว่างจะมองเห็นเป็นตัวเลขอารบิก 100 ที่สมบูรณ์
ใต้ลายน้ำมีหมวดอักษรโรมันและเลขหมายอารบิกสีแดงพิมพ์บนลายพื้นสีชมพูอมส้ม
ถัดลงมามีลายประจำยามลูกโซ่สีแดงอยู่ในกรอบรูปสี่เหลี่ยมผืนผ้าพิมพ์บนลายพื้นสีชมพูอมส้ม
ซึ่งเบื้องขวาของลายประจำยามลูกโซ่นี้ มีวงกลมดุนนูน ๓ วง สำหรับผู้พิการทางสายตา
ข.
ด้านหลัง
ตอนกลาง
มีพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ขณะทรงโบกพระหัตถ์ และพระฉายาสาทิสลักษณ์สมเด็จพระนางเจ้าสิริกิติ์
พระบรมราชินีนาถพิมพ์ด้วยสีแดงเข้มและสีส้ม ถัดไปทางซ้ายมีตัวเลขอารบิก 100 พิมพ์ในแนวตั้งด้วยสีแดง
ตอนล่างของพระบรมฉายาสาทิสลักษณ์และพระฉายาสาทิสลักษณ์มีตัวเลขไทย ๑๐๐
ลายไทยพิมพ์ด้วยสีแดงเข้มตัวเลขและตัวอักษรไทยคำว่า ๑๐๐ บาท ขนาดเล็กเรียงติดต่อกันเป็นระยะ พิมพ์ด้วยสีส้ม ถัดลงมามีข้อความว่า ราชาภิเษกสมรสครบ ๖๐ ปี ๒๘ เมษายน ๒๕๕๓ และ บรมราชาภิเษกครบ ๖๐ ปี ๕ พฤษภาคม ๒๕๕๓
ขนาดเล็กพิมพ์ด้วยสีแดงเข้ม องค์ประกอบทั้งหมดนี้พิมพ์บนลายพื้นสีแดงแสด สีส้ม
สีแดง และสีน้ำเงิน
เบื้องขวามุมบน
มีรูปพระครุฑพ่าห์สีแดง ขนปีกชั้นในสีแดง ขนปีกชั้นนอกสีเขียวและสีน้ำเงิน
และขนหางสีน้ำเงิน ถัดลงมามีพระบรมฉายาสาทิสลักษณ์พระบาทสมเด็จพระเจ้าอยู่หัวทรงหลั่งทักษิโณทกในพระราชพิธีบรมราชาภิเษก
พิมพ์ด้วยสีแดงเข้มบนลายประดิษฐ์รูปวงกลมและลายไทยสีแดง สีแดงแสด สีส้ม
และสีน้ำเงิน ที่ด้านซ้ายของลายประดิษฐ์รูปวงกลมมีลายดอกพิกุล ๖ ดอก พิมพ์ด้วยสีส้ม
เบื้องซ้ายมุมบน
มีพระราชลัญจกรประจำพระองค์รัชกาลที่ ๙ พิมพ์ด้วยสีแดงบนธงชาติไทย
และลายพื้นสีแดงและสีน้ำเงิน
ถัดลงมามีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ
เบื้องขวาของลายน้ำมีรูปวงกลมสีขาว ภายในมีบางส่วนของตัวเลขอารบิก 100 พิมพ์ด้วยสีแดงและสีเขียวใต้ลายน้ำมีข้อความว่า เราจะครองแผ่นดินโดยธรรม
เพื่อประโยชน์สุขแห่งมหาชนชาวสยาม พระปฐมบรมราชโองการ และ วันที่ ๕ พฤษภาคม พุทธศักราช ๒๔๙๓ พิมพ์ด้วยสีน้ำเงินตอนล่างเป็นลายพื้นสีแดงและสีน้ำเงิน
ค.
ลักษณะพิเศษ
เนื้อกระดาษสีส้มอ่อน
มีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ
มองเห็นได้ชัดเจนทั้งสองด้านเมื่อยกธนบัตรขึ้นส่องดูกับแสงสว่าง
ในเนื้อกระดาษโรยเส้นใยเรืองแสง
ซึ่งมองไม่เห็นด้วยแสงธรรมชาติ แต่จะเห็นเรืองแสงเป็นสีน้ำเงิน สีแดง
และสีเหลืองภายใต้รังสีเหนือม่วง
ในเนื้อกระดาษฝังแถบสีโลหะ
(เทา) ซ่อนไว้ตามด้านกว้างของธนบัตร ภายในแถบสีโลหะ (เทา)
มีตัวเลขอารบิกและตัวอักษรไทยคำว่า 100 บาท และตัวเลขอารบิกและตัวอักษรโรมันคำว่า 100 BAHT ขนาดเล็ก สามารถอ่านได้ทั้งสองด้านเมื่อยกธนบัตรขึ้นส่องดูกับแสงสว่าง
ด้านหน้าธนบัตร
มีแถบฟอยล์สีเงินผนึกไว้ตามแนวตั้ง ภายในมีพระราชลัญจกรประจำพระองค์รัชกาลที่ ๙
ตัวเลขไทย ๑๐๐ และตัวเลขอารบิก 100 เรียงเป็นระยะตามแนวตั้ง พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป
องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
รูปพระครุฑพ่าห์บนด้านหน้า
พิมพ์ด้วยการพิมพ์เส้นนูน โดยมีบางส่วนพิมพ์บนแถบฟอยล์สีเงิน
อยู่ในตำแหน่งใกล้เคียงกับรูปพระครุฑพ่าห์บนด้านหลัง
ตัวเลขอารบิก
100 ในรูปวงกลมสีขาว
ซึ่งพิมพ์แยกบางส่วนไว้บนด้านหน้าและบางส่วนไว้บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องดูกับแสงสว่างจะมองเห็นเป็นตัวเลขอารบิก 100 ที่สมบูรณ์
ลายดุนนูนรูปวงกลม
๓ วง เบื้องขวาของลายประจำยามลูกโซ่สีแดงซึ่งอยู่ในกรอบรูปสี่เหลี่ยมผืนผ้าบนด้านหน้า
เพิ่มความรู้สึกสัมผัสให้กับผู้พิการทางสายตา
ลายพื้นสีส้มและสีเขียวบริเวณตอนกลางเบื้องซ้ายบนด้านหน้า
พิมพ์ด้วยหมึกพิมพ์พิเศษ ซึ่งจะเรืองแสงเป็นสีส้มและสีเขียวภายใต้รังสีเหนือม่วง
หมวดอักษรและเลขหมายไทยกับหมวดอักษรโรมันและเลขหมายอารบิกพิมพ์ด้วยหมึกพิมพ์พิเศษสีแดง
ซึ่งจะเปลี่ยนเป็นสีส้มเรืองแสงภายใต้รังสีเหนือม่วง

๒.
 ขนาดธนบัตร
กว้าง
๗๒ มิลลิเมตร ยาว ๑๕๐ มิลลิเมตร

ประกาศ
ณ วันที่ ๕ เมษายน พ.ศ. ๒๕๕๓
กรณ์  จาติกวณิช
รัฐมนตรีว่าการกระทรวงการคลัง

ปริยานุช/จัดทำ
๑๗ มิถุนายน
๒๕๕๓

นันท์นภัสร์/ตรวจ
๑๗ มิถุนายน
๒๕๕๓

ปิยะธิดา/ปรับปรุง
๓ ตุลาคม ๒๕๖๑

[๑]
ราชกิจจานุเบกษา เล่ม ๑๒๗/ตอนพิเศษ ๔๘ ง/หน้า ๒๐/๑๙ เมษายน ๒๕๕๓